# UDKAST

# Anordning om ikrafttræden for Grønland af lov om ændring af lov om MitID og NemLog-in (Ret til anvendelse af MitID-løsningen og NemLog-in til autentifikation i interne it-systemer og mulighed for tilslutning til MitID-løsningen for juridiske enheder, som er registreret i et andet EU-/EØS-land)

VI FREDERIK DEN TIENDE, af Guds Nåde Danmarks Konge, gør vitterligt:

I medfør af § 3[[1]](#footnote-1) i lov nr. 1559 af 12. december 2023 om ændring af lov om MitID og NemLog-in (Ret til anvendelse af MitID-løsningen og NemLog-in til autentifikation i interne it-systemer og mulighed for tilslutning til MitID-løsningen for juridiske enheder, som er registreret i et andet EU-/EØS-land) bestemmes:

**§ 1**

I lov om MitID og NemLog-in som sat i kraft for Grønland ved anordning nr. 2090 af 23. november 2021 foretages følgende ændringer:

**1.** I *§ 2, nr.* 6*,* indsættes efter *»*digitale selvbetjeningsløsninger«: *»,* og som sætter privatpersoner og erhvervsbrugere associeret med en tjenesteudbyder i stand til at tilgå dennes interne it-systemer«.

**2.** *§ 2, nr. 9,* affattes således:

*»*9) Juridisk enhed:

1. Juridisk enhed med cvr-nummer, jf. lov om Det Centrale Virksomhedsregister, der hverken er en offentlig myndighed eller et offentligretligt organ.
2. Juridisk enhed, som er registreret i et register i et andet EU-/EØS-land svarende til Det Centrale Virksomhedsregister*.*«

**3.** I *§ 2, nr. 14,* indsættes efter *»*digitale selvbetjeningsløsninger«: *»*og interne it-systemer«.

**4.** I *§ 2, nr. 15,* indsættes efter *»*digitale selvbetjeningsløsninger«: *»*eller et eller flere interne it-systemer«.

**5.** I *§ 2* indsættes som *nr. 18:*

*»*18) Internt it-system: En tjenesteudbyders it-system, der efter autentifikation kan tilgås af en privatperson eller erhvervsbruger, som er associeret med tjenesteudbyderen.«

**6.** I *§ 6* indsættes som *stk. 3:*

*»Stk. 3.* Offentlige myndigheder og offentligretlige organer kan anvende MitID-løsningen til at give adgang til interne it-systemer. MitID-løsningen kan i dette tilfælde anskaffes fra Digitaliseringsstyrelsen i Danmark.«

**7.** I *§ 8, stk. 2, nr. 1,* indsættes efter *»*digitale selvbetjeningsløsninger«: *»*, og som giver adgang til interne it-systemer«.

**8**. I *§ 8, stk. 2, nr. 3, litra a,* indsættes efter *»*digitale selvbetjeningsløsninger«: *»*og interne it-systemer«.

**9.** I *§ 8* indsættes som *stk. 4:*

*»Stk. 4.* Juridiske enheder, der tilsluttes et eller flere serviceområder i NemLog-in, jf. stk. 2 og 3, skal være registreret med cvr-nummer, jf. § 2, nr. 9, litra a.«

**10.** I *§ 11* indsættes efter stk. 3 som nyt stykke:

*»Stk. 4.* Offentlige myndigheder og offentligretlige organer kan i rollen som tjenesteudbydere anvende serviceområdet login og autentifikation, jf. § 8, stk. 2, nr. 1, til at give adgang til interne it-systemer.«

Stk. 4 bliver herefter stk. 5.

**11.** I *§ 11, stk. 4,* der bliver stk. 5, ændres *»stk. 2 og 3*« til: *»stk. 2-4*«.

**12.** I *§ 12* indsættes efter *»*Juridiske enheder«: *»*omfattet af § 2, nr. 9, litra a,«.

**§ 2**

Anordningen træder i kraft den …

Givet på … den …

Under Vor Kongelige Hånd og Segl

FREDERIK R.

/[ministerens underskrift]

1. Bestemmelsen har følgende ordlyd: »Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som henholdsvis de færøske og de grønlandske forhold tilsiger. Lovens bestemmelser kan sættes i kraft på forskellige tidspunkter.« [↑](#footnote-ref-1)